答張郎中分寄翰林貢餘筆歌
作者：張碧
朝代：唐

paragraphs: 圓金五寸輕錯刀，天人摘落霜兔毛。
我之宗兄掌文檄，翰林分與神仙毫。
東風吹柳作金線，狂湧辭波力生健。
此時捧得江文通，五色光從掌中見。
江龍角嫩無精彩，盡日揮空射煙靄。
誰能邀得懷素來，晴明書破琉璃海。
揚雄得之《甘泉賦》，胸中白鳯無因飛。
他年擬把補造化，穿江入海剜天涯。
昨宵夢見歐率更，先來醉我黃金觥。
手擎瑟瑟三十斗，博歸天上書《黃庭》。
夢中擺手不相許，悵望空乘碧雲去。
（《文房四譜》二《筆譜》）。